
Tantárgyi koncentráció az ének-zene és magyar irodalom órákon: a kanásztánc

Kutatási témámat két meghatározó élmény miatt választottam. Az egyik az alapszakos tanulmányaimhoz köthető: zeneműelemzésről szóló szakdolgozatomat az ének-zene és a magyar nyelv és irodalom kapcsolódó tárgykörében írtam. A másik meghatározó élményemet a tanítási gyakorlat egyik ének-zenei tanóráján szereztem. A „Megismerni a kanászt” kezdetű népdal tanítása alkalmával meglepődve tapasztaltam, hogy a diákok tankönyvében nem esik szó a kanászokról, a kanásztáncról. Munkám során ezért a szakirodalom feltárását követően sorra vettem a felső tagozatos és gimnáziumi ének-zene és magyar irodalom tankönyveket kanásztáncritmusú népdalok, énekek és versek után kutatva.
Arra az eredményre jutottam, hogy a nevezett daltípus jelentős mennyiségben lelhető fel a tankönyvekben, de csak „latens módon”, nem tudatosított tartalomként van jelen. Véleményem szerint több figyelmet kellene fordítani a kanásztáncritmus megismertetésére, illetve tudatosítására, hiszen rengeteg, a tankönyvekben szereplő népdalnak és magyar versnek ez a ritmusa. A hasonló problémák feltárására szükségesnek tartanám az ének-zenei tankönyvek tartalmi szempontú további átvizsgálását, kiegészítve azzal, hogy a népdalanyag összetétele általában véve is megújítást kíván.
Dolgozatom mellékletében egy óravázlaton keresztül, frontális és kooperatív tanulási technika kombinált alkalmazásával kívánom bemutatni a kanásztánc-ritmus tanításának egy lehetséges módját.



